અરવલ્લી જિલ્લાના ધનસુરા તાલુકામાં લાલીનો મઠ ગૃપ ગ્રામપંચાયતમાંથી વિભાજીત થઈ ત્રણ ગ્રામપંચાયતો બની જેમાં લાલીનો મઠ, રામપુર વડા અને નવલપુરનો સમાવેશ થાય છે. આ ત્રણેય ગ્રામપંચાયતો નવી બનતાં તેના સરપંચ તેમજ સભ્યપદ માટે આગામી ૧૫ જુલાઈને રવિવારના રોજ ચૂંટણી યોજાવા જઈ રહી છે. તો બીજી તરફ ભિલોડા તાલુકાની ઝીંજોડી ગ્રામપંચાયતમાંથી વિભાજીત થયેલી ચોરીમાલા ગ્રામપંચાયતની પણ ચૂંટણી આ સાથે યોજવાનું આયોજન કરાયું છે. તદઉપરાંત માલપુર વોર્ડ નં-૭ની ખાલી પડેલી જગ્યા પર પણ પેટા ચૂંટણી યોજવાનું નક્કી કરાયું છે. ત્યારે જિલ્લાના ત્રણ તાલુકાની ચાર ગ્રામપંચાયતો માટે યોજાનાર આ ચૂંટણી જંગને લઈને રાજકારણ ગરમાયું છે. લાલીના મઠ ગ્રામપંચાયતના વોર્ડનં-૧ને બાદ કરતાં ૭ વોર્ડ સમરસ જાહેર કરવામાં આવ્યા હતા.